FC Nordsjælland holder pressemøde klokken 14:30 og vil præsentere væsentlige nyheder om klubbens fremtid

Superligaklubben FC Nordsjælland har indkaldt til pressemøde klokken 14:30.

Ifølge TV 2 SPORTs oplysninger drejer pressemødet sig om de udenlandske investorer, som i går meldte ud, at de alligevel ikke ønsker at smide penge i Randers FC.

Det kan altså have åbnet muligheden for FC Nordsjælland.

Tom Vernon og hans investorer var ellers længe i forhandlinger med Randers om et køb af klubben, men de nåede ikke til enighed.

Til amtsavisen.dk sagde Randers FC's formand Svend Lynge Jørgensen i går, at det ikke ville undre ham, hvis investorerne i dag tirsdag havde indgået i et samarbejde med en anden dansk klub.

I en pressemeddelse skriver klubben om pressemødet, at der vil blive præsenteret 'væsentlige nyheder om klubbens fremtid'.

Til stede på pressemødet vil være bestyrelsesformand, administrerende direktør, sportschefer og cheftræner.